**Și totuși e o luptă inegală...**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt resemnat de lupte declarate

de-un odios și nedorit prezent...

La un spital clădit ca o cetate

se dă asaltul fără precedent.

Spitalul geme fără împăcare

și boala îl lovește fără leac

când Moartea iar aleargă pe culoare

să-și facă din saloane un iatac.

C-un zor bolnav își duce misiunea

ca un comando prins de-al său avânt

pentru un suflet prins de pasiunea

de-a fi la sacrificiu șezământ.

Soldat viteaz, ce grea îți e desaga

umplută cu ale anilor poveri!

Și cât de sângerândă îți e plaga

crestată pe un trup plin de dureri!

Cum să te lupți cu apriga dorință

ce moartea o prezintă portdrapel,

când ești doar trup cuprins de neputință

iar cancerul te mușcă c-un șrapnel?

Doar ochii îți trădează amăgirea

și prin oftat îți cauți aliat,

Îl tot invoci, dar lină ți-e vorbirea,

iar glasul în tăcere s-a blocat.

Mai strângi în pumni o ultimă speranță

și o păstrezi să o oferi cadou

celor ce cred, c-o gravă ignoranță,

că moartea se retrage la depou.

Ai tot luptat pe front cu demnitate,

Din modestie ți-ai făcut un scut.

Un ordin spre etern, pe unitate,

te va însoți în drumul nevăzut.

Dar nu clamezi secreta-i importanță

când moartea te atacă nefiresc.

O floare porți la suflet cu prestanță

e-al meu etern și tainic TE IUBESC!

O luptă inegală este moartea

Și, scumpă mamă, lupta s-a sfârșit...

Să zbori frumos, s-atingi vecinătatea

acelor sfinți ce-n ani te-au plămădit.

Rămân aici, c-o tainică avere,

să te compun, cu drag, din amintiri

Și-atâta timp cât fi-voi în putere,

Tu vei trăi în mine prin simțiri.